CELEX: 32017R1900
Language: mt
Date: 2017-10-18 00:00:00
Title: Regolament ta' Implimentazzjoni tal-Kummissjoni (UE) 2017/1900 tat-18 ta' Ottubru 2017 li jdaħħal isem fir-reġistru tad-denominazzjonijiet ta' oriġini protetti u tal-indikazzjonijiet ġeografiċi protetti [Varaždinsko zelje (DOP)]

19.10.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 269/7
            
         REGOLAMENT TA' IMPLIMENTAZZJONI TAL-KUMMISSJONI (UE) 2017/1900
   tat-18 ta' Ottubru 2017
   li jdaħħal isem fir-reġistru tad-denominazzjonijiet ta' oriġini protetti u tal-indikazzjonijiet ġeografiċi protetti [Varaždinsko zelje (DOP)]
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta' Novembru 2012 dwar skemi tal-kwalità għal prodotti agrikoli u oġġetti tal-ikel (1), u b'mod partikolari l-Artikolu 52(3)(b) tiegħu,
   Billi:
   
               (1)
            
            
               Skont l-Artikolu 50(2)(a) tar-Regolament (UE) Nru 1151/2012, l-applikazzjoni tal-Kroazja biex l-isem “Varaždinsko zelje” jiddaħħal fir-reġistru bħala denominazzjoni ta' oriġini protetta ġiet ippubblikata f'Il-Ġurnal Uffiċjali tal-Unjoni Ewropea
                   (2).
            
         
               (2)
            
            
               “Varaždinsko zelje” hija kaboċċa derivata mill-varjetà ta' konservazzjoni awtoktona “Varaždinski kupus” (Brassica oleracea var. capitata f. alba) li hija prodotta fil-konfini amministrattivi tal-Kontea ta' Varaždin fil-Kroazja.
            
         
               (3)
            
            
               Fis-7 ta' Ottubru 2015, il-Kummissjoni rċeviet l-avviż ta' oppożizzjoni mis-Slovenja. Fl-4 ta' Diċembru 2015, il-Kummissjoni rċeviet id-dikjarazzjoni ta' oppożizzjoni motivata relatata.
            
         
               (4)
            
            
               Peress li din l-oppożizzjoni setgħet tintlaqa', bl-ittra tat-28 ta' Jannar 2016 il-Kummissjoni stiednet lill-Kroazja u lis-Slovenja biex jikkonsultaw lil xulxin b'mod xieraq għal perjodu ta' tliet xhur biex jilħqu qbil bejniethom skont il-proċeduri interni tagħhom.
            
         
               (5)
            
            
               Fuq talba tal-applikant, l-iskadenza għall-konsultazzjoni ġiet estiża bi tliet xhur oħra.
            
         
               (6)
            
            
               Ma ntlaħaq l-ebda qbil bejn il-partijiet. L-informazzjoni dwar il-konsultazzjonijiet xierqa li seħħew bejn il-partijiet Kroati u Sloveni ngħatat kif mistenni lill-Kummissjoni. Għalhekk, jenħtieġ li l-Kummissjoni tadotta deċiżjoni skont il-proċedura msemmija fl-Artikolu 52(3)(b) tar-Regolament (UE) Nru 1151/2012, filwaqt li tqis ir-riżultati ta' dawn il-konsultazzjonijiet.
            
         
               (7)
            
            
               F'konformità mal-Artikolu 10(1)(b) u (c) tar-Regolament (UE) Nru 1151/2012, l-avversarji allegaw li r-reġistrazzjoni ta' “Varaždinsko zelje” bħala Denominazzjoni ta' Oriġini Protetta tmur kontra l-Artikolu 6(2) tar-Regolament (UE) Nru 1151/2012 u tipperikola l-eżistenza ta' isem ta' prodott identiku li ilu legalment fis-suq għal aktar minn ħames snin qabel id-data tal-pubblikazzjoni prevista fil-punt (a) tal-Artikolu 50(2).
            
         
               (8)
            
            
               Qed jiġi ddikjarat li l-isem “Varaždinsko zelje” huwa f'kunflitt mal-isem omonimu ta' varjetà ta' kaboċċi li ilha rreġistrata mill-1967. Il-varjetà “Varaždinski” ġiet elenkata fil-Lista ta' varjetajiet ta' żrieragħ domestiċi jew ta' żrieragħ barranin domestikati tal-ispeċijiet ta' pjanti agrikoli tar-Repubblika Federali Soċjalista tal-Jugoslavja (SFRY) fl-1967. Imbagħad, fl-1989, ġiet irreġistrata f'dik l-istess Lista bħala “Varaždinski kupus”/“Varaždinsko zelje”. Attwalment, din il-varjetà hija elenkata fil-Listi tal-istati kollha li tfaċċaw wara li sfaxxat tal-SFRY. Ir-Repubblika tas-Slovenja rreġistrat il-varjetà “Varaždinski”/“Varaždinsko” wara l-indipendenza. Il-varjetà Kroata “Varaždinski kupus” u l-varjetajiet Sloveni “Varaždinsko 2” u “Varaždinsko 3” huma kollha elenkati fil-Katalogu komuni ta' varjetajiet u ta' speċijiet ta' ħxejjex tal-Unjoni Ewropea.
            
         
               (9)
            
            
               Skont l-avversarju, fis-Slovenja, fis-Serbja, fil-Bosnja-Ħerzegovina, fil-F.Y.R.O.M. (l-Eks-Repubblika Jugoslava tal-Maċedonja) u fil-Montenegro, il-prodott agrikolu li ġej minn dawn il-varjetajiet huwa magħruf bħala “Varaždinsko zelje”. Fir-Repubblika tas-Slovenja, il-kaboċċa Varaždinsko allegatament ilha tiġi prodotta għal aktar minn 75 sena. B'mod partikolari, is-suq tal-produzzjoni tal-kaboċċa Varaždinsko friska fis-Slovenja huwa stmat għal madwar 2 800-4 000 tunnellata kull sena.
            
         
               (10)
            
            
               Fil-fehma tal-avversarju, ir-reġistrazzjoni ta' “Varaždinsko zelje” tista' tqarraq bil-konsumaturi Sloveni, peress li l-produtturi u l-konsumaturi fir-Repubblika tas-Slovenja ma jassoċjawx il-“Varaždinsko zelje” mal-oriġini indikata jew mat-territorju indikat fil-punt 4 tad-dokument uniku, iżda fuq kollox jassoċjawha mal-kwalità u ma' kemm din hija adattata għall-pikles.
            
         
               (11)
            
            
               L-avversarju jsostni li r-reġistrazzjoni tal-isem propost tipperikola l-eżistenza tal-isem identiku Sloven “Varaždinsko zelje” fir-rigward tal-varjetà, minħabba li hemm prodotti oħra b'dak l-isem li jiġu ikkummerċjalizzati legalment fir-Repubblika tas-Slovenja. Ir-reġistrazzjoni tal-isem propost tirriżulta f'dannu ekonomiku għall-produtturi tal-“Varaždinsko zelje” fir-Repubblika tas-Slovenja, peress li huma se jkunu mġiegħla jabbandunaw il-produzzjoni. Dan jipperikola wkoll il-produzzjoni ta' żrieragħ għal żewġ varjetajiet Sloveni tal-kaboċċi li huma rreġistrati fil-Katalogu Komuni tal-Unjoni Ewropea, jiġifieri Varaždinsko 2 u Varaždinsko 3, peress li l-prodott jinbiegħ fis-Slovenja bħala l-kaboċċa Varaždinsko.
            
         
               (12)
            
            
               Il-Kummissjoni vvalutat l-argumenti mogħtija fid-dikjarazzjonijiet motivati ta' oppożizzjoni u fl-informazzjoni mogħtija lill-Kummissjoni fir-rigward tal-konsultazzjonijiet bejn il-partijiet interessati u kkonkludiet li jenħtieġ li l-isem “Varaždinsko zelje” jiġi rreġistrat bħala DOP.
            
         
               (13)
            
            
               Ir-rekwiżiti għar-reġistrazzjoni ta' “Varaždinsko zelje” bħala DOP huma ssodisfati. Il-prodott għandu karatteristiki, b'mod partikolari l-kontenut totali għoli ta' fenol u ta' flavonojd, il-kontenut għoli ta' materja niexfa u l-kontenut eċċezzjonalment għoli ta' zokkor, li jirriżultaw essenzjalment mill-fatturi naturali u umani tal-ambjent ġeografiku partikolari tiegħu. Il-kontenut għoli ta' materja niexfa u l-kontenut eċċezzjonalment għoli ta' zokkor tal-“Varaždinsko zelje” jirriżultaw mill-metodu ta' produzzjoni, jiġifieri l-fatt li l-prodott, li jista' jittollera temperaturi baxxi, jitħalla fl-għalqa sa tard fil-ħarifa. Il-kontenut totali għoli ta' fenol u ta' flavonojd tal-“Varaždinsko zelje” jirrizulta mill-karatteristiki ġenetiċi tal-prodott, kif ukoll mill-kundizzjonijiet ambjentali u tat-tkabbir. Il-“Varaždinsko zelje” hija prodotta biss miż-żerriegħa tal-varjetà ta' konservazzjoni “Varaždinski kupus” elenkata fir-reġistru tal-varjetajiet tal-UE. It-terminu “varjetà ta' konservazzjoni” jindika li ż-żerriegħa tiġi prodotta biss fiż-żona ġeografika ddefinita u mkien ieħor.
            
         
               (14)
            
            
               Fir-rigward tad-dikjarazzjoni li tikkonċerna n-natura qarrieqa tal-isem, il-Kummissjoni tqis li l-isem jirreferi għaż-żona tal-produzzjoni tal-prodott. L-isem ma jistax fih innifsu jqarraq bil-konsumatur dwar l-oriġini tal-prodott.
            
         
               (15)
            
            
               Fir-rigward tad-dikjarazzjoni li l-isem li jrid jiġi rreġistrat huwa omonimu ma' żewġ varjetajiet ta' kaboċċi rreġistrati u li r-reġistrazzjoni tipperikola l-eżistenza tal-prodott agrikolu li jkun ġej minn dawn il-varjetajiet, li huwa magħruf bħala Varaždinsko zelje, fis-Slovenja, fis-Serbja, fil-Bosnja-Ħerzegovina, fil-F.Y.R.O.M. u fil-Montenegro, il-Kummissjoni tosserva li, għal dak li jirrigwarda l-prodott ikkummerċjalizzat fis-Slovenja, it-terminu “Varaždinsko”, użat bħala attribuzzjoni ta' “zelie” (kaboċċa bis-Sloven), jirrappreżenta biss il-varjetà tal-kaboċċa. L-isem “Varaždinsko zelje”, kif użat fis-Slovenja, jindika li l-prodott jikkonsisti minn kaboċċa tal-varjetà Varaždinsko. Ma nstabet l-ebda evidenza tal-użu tal-isem irrispettivament mill-varjetà tal-kaboċċa. Fid-dawl ta' dan ta' hawn fuq u billi l-funzjoni tal-indikatur tal-varjetajiet tat-terminu “Varaždinsko” hija predominanti, il-Kummissjoni tikkunsidra li mhux xieraq li jingħata perjodu tranżizzjonali għall-użu tal-isem Sloven “Varaždinsko zelje” bħala tali.
            
         
               (16)
            
            
               Madankollu, l-użu fuq it-tikketti tal-ismijiet tal-varjetajiet Varaždinsko 2 u Varaždinsko 3, irreġistrati fil-Katalogu Komuni ta' Varjetajiet ta' Speċijiet ta' Ħxejjex tal-Unjoni Ewropea, xorta għadu permess għal żrieragħ u għal prodotti tal-kaboċċi prodotti 'l barra miż-żona ġeografika, mingħajr limitu ta' żmien. Skont l-Artikolu 42 tar-Regolament (UE) Nru 1151/2012, minkejja r-reġistrazzjoni tal-isem “Varaždinsko zelje” bħala DOP, l-ismijiet Varaždinsko 2 u Varaždinsko 3 jistgħu jintużaw fuq it-tikketti sakemm il-kundizzjonijiet elenkati fuqhom ikunu ssodisfati. B'mod partikolari, għall-prodott tal-kaboċċa, it-tikketta jenħtieġ li turi b'mod ċar l-indikazzjoni tal-pajjiż ta' oriġini u ma talludi bl-ebda mod għall-Kroazja. Barra minn hekk, dan se jiggarantixxi informazzjoni korretta għall-konsumaturi meta mqabbel mal-prodott ikkummerċjalizzat bid-DOP irreġistrata.
            
         
               (17)
            
            
               Fid-dawl ta' dan ta' hawn fuq, jenħtieġ li l-isem “Varaždinsko zelje” jiddaħħal fir-Reġistru tad-denominazzjonijiet ta' oriġini protetta u tal-indikazzjonijiet ġeografiċi protetti.
            
         
               (18)
            
            
               Il-miżuri stipulati f'dan ir-Regolament huma konformi mal-opinjoni tal-Kumitat għall-Politika dwar il-Kwalità tal-Prodotti Agrikoli,
            
         ADOTTAT DAN IR-REGOLAMENT:
   Artikolu 1
   L-isem “Varaždinsko zelje” (DOP) huwa rreġistrat.
   L-isem imsemmi fl-ewwel paragrafu ta' dan l-Artikolu jidentifika prodott tal-Klassi 1.6. Frott, ħaxix u ċereali, friski jew ipproċessati skont l-Anness XI tar-Regolament ta' Implimentazzjoni tal-Kummissjoni (UE) Nru 668/2014 (3).
   Artikolu 2
   Meta, f'konformità mal-Artikolu 42(1) tar-Regolament (UE) Nru 1151/2012, it-terminu “Varaždinsko” jintuża fuq it-tikketti b'referenza għall-varjetà tal-prodott tal-kaboċċa, il-pajjiż ta' oriġini għandu wkoll jiġi indikat b'ittri tal-istess daqs tal-isem, fl-istess parti fejn jidher l-isem.
   F'każijiet bħal dawn, l-użu fuq it-tikketti ta' kull tip ta' bandiera, emblema, sinjal jew rappreżentazzjoni grafika oħra li jistgħu jqarrqu bil-konsumaturi, b'mod partikolari fir-rigward tal-karatteristiki, tal-oriġini jew tal-provenjenza tal-prodott, għandu jkun ipprojbit.
   Artikolu 3
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-18 ta' Ottubru 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 343, 14.12.2012, p. 1.
   
      (2)  ĠU C 223, 8.7.2015, p. 7.
   
      (3)  Ir-Regolament ta' Implimentazzjoni tal-Kummissjoni (UE) Nru 668/2014 tat-13 ta' Ġunju 2014 li jistabbilixxi regoli għall-applikazzjoni tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel (ĠU L 179, 19.6.2014, p. 36).